CELEX: 32021D1886
Language: ro
Date: 2021-10-27 00:00:00
Title: Decizia de punere în aplicare (UE) 2021/1886 a Comisiei din 27 octombrie 2021 de modificare a Deciziei de punere în aplicare (UE) 2019/570 în ceea ce privește capacitățile rescEU de constituire de stocuri în domeniul incidentelor chimice, biologice, radiologice și nucleare [notificată cu numărul C(2021) 7570] (Text cu relevanță pentru SEE)

29.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 386/35
               
            
         DECIZIA DE PUNERE ÎN APLICARE (UE) 2021/1886 A COMISIEI
         din 27 octombrie 2021
         de modificare a Deciziei de punere în aplicare (UE) 2019/570 în ceea ce privește capacitățile rescEU de constituire de stocuri în domeniul incidentelor chimice, biologice, radiologice și nucleare
         
            
               [notificată cu numărul C(2021) 7570]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Decizia nr. 1313/2013/UE a Parlamentului European și a Consiliului din 17 decembrie 2013 privind un mecanism de protecție civilă al Uniunii (1), în special articolul 32 alineatul (1) litera (g),
         întrucât:
         
                     (1)
                  
                  
                     Decizia nr. 1313/2013/UE stabilește cadrul juridic al rescEU. Aceasta este o rezervă de capacități la nivelul Uniunii ce vizează oferirea de asistență în situații covârșitoare în care capacitățile totale existente la nivel național și cele angajate de statele membre în cadrul Rezervei europene de protecție civilă nu sunt în măsură să asigure un răspuns eficace în caz de dezastre naturale și provocate de om.
                  
               
                     (2)
                  
                  
                     În conformitate cu articolul 12 alineatul (2) din Decizia nr. 1313/2013/UE, capacitățile rescEU urmează să fie stabilite ținând seama de riscurile identificate și emergente, de capacitățile generale și de lacunele de la nivelul Uniunii. Articolul respectiv stabilește, de asemenea, cele patru domenii asupra cărora rescEU ar trebui să se concentreze în mod special, și anume: combaterea aeriană a incendiilor forestiere, răspunsul medical de urgență, incidentele chimice, biologice, radiologice și nucleare („CBRN”), precum și transporturile și logistica.
                  
               
                     (3)
                  
                  
                     Decizia de punere în aplicare (UE) 2019/570 a Comisiei (2) stabilește componența inițială a rescEU în ceea ce privește capacitățile și cerințele de calitate. Până în prezent, rezerva rescEU a fost formată din capacități de combatere aeriană a incendiilor forestiere, din capacități de evacuare aeriană medicală, din echipe medicale de urgență și capacități de constituire de stocuri de echipamente medicale și/sau de echipamente individuale de protecție („capacități de constituire de stocuri medicale”), precum și din capacități de decontaminare chimică, biologică, radiologică și nucleară.
                  
               
                     (4)
                  
                  
                     O analiză a riscurilor identificate și emergente, precum și a capacităților și a lacunelor de la nivelul Uniunii relevă necesitatea unor capacități rescEU de constituire de stocuri în domeniul incidentelor chimice, biologice, radiologice și nucleare („capacități de constituire de stocuri CBRN”).
                  
               
                     (5)
                  
                  
                     Capacitățile de constituire de stocuri CBRN dezvoltate în cadrul rescEU ar trebui să poată răspunde incidentelor chimice, biologice, radiologice și nucleare. Capacitățile cuprinzătoare de constituire de stocuri CBRN ar trebui să ofere avantajul de a putea reacționa la situații care implică o combinație de agenți, asigurând astfel o mobilizare multidimensională eficace.
                  
               
                     (6)
                  
                  
                     Principala sarcină a capacităților rescEU de constituire de stocuri CBRN este de a furniza contramăsuri CBRN, cum ar fi echipamente individuale de protecție, dispozitive, materiale de laborator și elemente logistice care pot fi mobilizate pentru a răspunde la incidente chimice, biologice, radiologice și nucleare. Aceste contramăsuri CBRN ar putea fi utilizate, de asemenea, în sprijinul altor capacități rescEU mobilizate în cazul oricăror agenți chimici, biologici, radiologici și nucleari izolați sau combinați în ceea ce privește infrastructura, clădirile, vehiculele, echipamentele și dovezile critice și ar putea include metode terapeutice și alte elemente adecvate necesare pentru personalul de primă intervenție și pentru populație în general. Capacitățile de constituire de stocuri CBRN ar trebui puse în aplicare în complementaritate cu capacitățile de constituire de stocuri medicale.
                  
               
                     (7)
                  
                  
                     În conformitate cu articolul 12 alineatul (4) din Decizia nr. 1313/2013/UE, cerințele de calitate pentru capacitățile de răspuns care fac parte din rescEU trebuie stabilite în consultare cu statele membre.
                  
               
                     (8)
                  
                  
                     Ar trebui instituite capacități de constituire de stocuri CBRN pentru a răspunde riscurilor cu probabilitate redusă de producere și cu impact ridicat, în conformitate cu categoriile de costuri eligibile menționate la articolul 3e din Decizia de punere în aplicare (UE) 2019/570 și după consultarea statelor membre.
                  
               
                     (9)
                  
                  
                     Pentru a oferi asistență financiară din partea Uniunii pentru dezvoltarea unor astfel de capacități de constituire de stocuri CBRN, în conformitate cu articolul 21 alineatul (3) din Decizia nr. 1313/2013/UE, ar trebui stabilite costurile eligibile ale acestora ținând seama de categoriile prevăzute în anexa Ia la decizia respectivă.
                  
               
                     (10)
                  
                  
                     Prin urmare, este necesar ca Decizia de punere în aplicare (UE) 2019/570 să fie modificată în consecință.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul comitetului menționat la articolul 33 alineatul (1) din Decizia nr. 1313/2013/UE,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare (UE) 2019/570 se modifică după cum urmează:
            
                        1.
                     
                     
                        La articolul 2, alineatul (2) se modifică după cum urmează:
                        
                                    (a)
                                 
                                 
                                    litera (g) se înlocuiește cu următorul text:
                                    
                                                „(g)
                                             
                                             
                                                capacități de decontaminare chimică, biologică, radiologică și nucleară (CBRN);”;
                                             
                                          
                              
                                    (b)
                                 
                                 
                                    se adaugă următoarea literă (h):
                                    
                                                „(h)
                                             
                                             
                                                capacități de constituire de stocuri chimice, biologice, radiologice și nucleare (CBRN).”
                                             
                                          
                              
                  
                        2.
                     
                     
                        Articolul 3a se înlocuiește cu următorul text:
                        
                           „Articolul 3a
                           Costurile eligibile ale capacităților rescEU de evacuare aeriană medicală, ale capacităților echipelor medicale de urgență de tip 3, ale capacităților de constituire de stocuri medicale, de decontaminare CBRN și de constituire de stocuri CBRN
                           La calcularea costurilor totale eligibile ale capacităților rescEU se iau în considerare toate categoriile de costuri menționate în anexa Ia la Decizia nr. 1313/2013/UE.”
                        
                     
                  
                        3.
                     
                     
                        Articolele 3b, 3c și 3f se elimină.
                     
                  
                        4.
                     
                     
                        La articolul 3e, alineatele (3) și (4) se înlocuiesc cu următorul text:
                        
                           „(3)   Capacitățile rescEU menționate la articolul 2 alineatul (2) literele (c)-(h) sunt instituite cu obiectivul de a gestiona riscurile cu probabilitate redusă de producere și cu impact ridicat.
                        
                        
                           (4)   Atunci când capacitățile rescEU menționate la articolul 2 alineatul (2) literele (c)-(h) sunt trimise pe teren în cadrul mecanismului Uniunii, asistența financiară a Uniunii acoperă 100 % din costurile operaționale, în conformitate cu articolul 23 alineatul (4b) din Decizia nr. 1313/2013/UE.”
                        
                     
                  
                        5.
                     
                     
                        Anexa se modifică în conformitate cu anexa la prezenta decizie.
                     
                  
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 27 octombrie 2021.
            
               
                  Pentru Comisie
               
               Janez LENARČIČ
               
                  Membru al Comisiei
               
            
         
         
            (1)  JO L 347, 20.12.2013, p. 924.
         
            (2)  Decizia de punere în aplicare (UE) 2019/570 a Comisiei din 8 aprilie 2019 de stabilire a normelor de punere în aplicare a Deciziei nr. 1313/2013/UE a Parlamentului European și a Consiliului în ceea ce privește capacitățile rescEU și de modificare a Deciziei de punere în aplicare 2014/762/UE a Comisiei (JO L 99, 10.4.2019, p. 41).
      
      
         
            ANEXĂ
            În anexa la Decizia de punere în aplicare (UE) 2019/570 se adaugă următoarea secțiune 8:
            „8.   Constituirea de stocuri de contramăsuri privind materialele chimice, biologice, radiologice și nucleare și/sau de echipamente individuale de protecție destinate asistenței în domeniul CBRN
            
            
                        Sarcini
                     
                     
                        
                                    —
                                 
                                 
                                    Constituirea de stocuri de contramăsuri CBRN, care cuprind, fără a se limita la acestea, echipamente individuale de protecție, dispozitive, materiale de laborator și elemente logistice, precum și completarea și sprijinirea altor capacități rescEU, cum ar fi capacitățile de decontaminare și detectare CBRN, de supraveghere și monitorizare în scopul pregătirii unui eveniment CBRN și al reacției la acesta, inclusiv ca răspuns la amenințările transfrontaliere pentru sănătate  (1).
                                 
                              
                  
                        Capacități
                     
                     
                        
                                    —
                                 
                                 
                                    Materiale și sisteme  (2) pentru decontaminarea persoanelor, a infrastructurii, a clădirilor, a vehiculelor, a echipamentelor sensibile și/sau a dovezilor critice, inclusiv în cazul expunerii la o contaminare potențială cu substanțe chimice industriale toxice, cu agenți de război recunoscuți, cu agenți biologici infecțioși (agenți patogeni), cu biotoxine și radionuclizi;
                                 
                              
                                    —
                                 
                                 
                                    materiale și dispozitive necesare pentru detectare, prelevare de probe, identificare, supraveghere și monitorizare în vederea menținerii siguranței mediului potențial expus la agenți CBRN;
                                 
                              
                                    —
                                 
                                 
                                    materiale și sisteme necesare pentru limitarea contaminării și gestionarea deșeurilor și a subproduselor dăunătoare, inclusiv pentru apa și îmbrăcămintea contaminate;
                                 
                              
                                    —
                                 
                                 
                                    materiale și sisteme necesare pentru izolarea și stingerea incendiilor în cazul unui eveniment CBRN;
                                 
                              
                                    —
                                 
                                 
                                    tratamente medicale de primă linie, vaccinuri  (3), kituri generice de diagnosticare rapidă și antidoturi generice relevante împotriva agenților CBRN (de exemplu, atropină și comprimate de iod);
                                 
                              
                                    —
                                 
                                 
                                    materiale auxiliare și de unică folosință, cum ar fi consumabilele complementare pentru răspunsul CBRN, instrumente necesare pentru întreținere și ca rezervă (de exemplu, materiale de umplere a sticlelor cu aer), containere pentru materialele poluate sau contaminate ale diferiților agenți;
                                 
                              
                                    —
                                 
                                 
                                    elemente de sprijin logistic legate de CBRN, precum corturi, containere logistice, echipamente pentru transportul victimelor și corturi de decontaminare în spitale, dar fără a se limita la acestea;
                                 
                              
                                    —
                                 
                                 
                                    echipamente individuale de protecție  (4) și sistemele lor de regenerare sau de reumplere, dacă este cazul, pentru persoanele considerate a fi expuse unui risc  (5), indiferent dacă sunt lucrători în prima linie sau fac parte din populația generală;
                                 
                              
                                    —
                                 
                                 
                                    materiale de laborator, inclusiv materiale de eșantionare, reactivi de laborator, echipamente și consumabile  (6), pentru a asigura capacitatea laboratoarelor în ceea ce privește riscurile legate de CBRN;
                                 
                              
                                    —
                                 
                                 
                                    saci mortuari pentru persoanele decedate contaminate cu substanțe CBRN;
                                 
                              
                                    —
                                 
                                 
                                    orice alte articole necesare, în funcție de riscul identificat.
                                 
                              
                  
                        Componente principale
                     
                     
                        
                                    —
                                 
                                 
                                    Instalații corespunzătoare de depozitare în Uniune  (7) și un sistem adecvat de monitorizare a constituirii de stocuri;
                                 
                              
                                    —
                                 
                                 
                                    proceduri adecvate care să asigure ambalarea, transportul și livrarea în condiții adecvate a produselor menționate la punctul «Capacități», după caz;
                                 
                              
                                    —
                                 
                                 
                                    personal instruit în mod corespunzător cu privire la supravegherea și manipularea produselor menționate la punctul «Capacități»;
                                 
                              
                                    —
                                 
                                 
                                    un nivel adecvat de respectare a standardelor internaționale și a modelelor de operare, cum ar fi standardele UE, OMS sau NATO, inclusiv, după caz, legislația relevantă a Uniunii.
                                 
                              
                  
                        Detașarea pe teren
                     
                     
                        
                                    —
                                 
                                 
                                    Disponibilitate de a pleca pe teren în cel mult 12 ore de la acceptarea ofertei.
                                 
                              
                  
               (1)  Astfel cum sunt definite în Decizia nr. 1082/2013/UE.
            
               (2)  Cum ar fi sistemele de regenerare și de reumplere a echipamentelor individuale de protecție.
            
               (3)  Cerințele de calitate pentru vaccinuri ar trebui să fie cele de la punctul 6 de mai sus.
            
               (4)  Sunt vizate următoarele categorii: (i) protecția ochilor; (ii) protecția mâinilor; (iii) protecția căilor respiratorii; (iv) protecția corpului; și (v) protecția picioarelor – diferite mărimi.
            
               (5)  A se vedea nota de subsol 2.
            
               (6)  Aceste materiale pot include, dar nu se limitează la reactivii RT-PCR, cum ar fi enzime, reactivi de extracție a ARN-ului, sisteme de extracție a ARN-ului în timp real, sisteme PCR în timp real, primeri și sonde pentru reacție, reactivi de control pozitiv, consumabile de laborator PCR (de exemplu, tuburi și plăci) și dezinfectanți.
            
               (7)  În sensul logisticii instalațiilor de depozitare, «în Uniune» se referă la teritoriile statelor membre și ale statelor participante la mecanismul de protecție civilă al Uniunii.”